AIŠKINAMASIS RAŠTAS

Dėl uždarosios akcinės bendrovės Molėtų autobusų parko 2018 m. finansinių ataskaitų rinkinio tvirtinimo ir pelno (nuostolių) paskirstymo

**1. Parengto tarybos sprendimo projekto tikslai ir uždaviniai**

Molėtų rajono savivaldybė UAB Molėtų autobusų parke (toliau – Bendrovė) valdo 10059 (100 proc.) paprastąsias vardines 28,96 euro vertės akcijas, kurių nominali vertė 291308,64 euro.

Vadovaudamasi Lietuvos Respublikos akcinių bendrovių įstatymo 34 straipsnio 9 dalimi, UAB Molėtų autobusų parko valdyba 2019 m. kovo 19 d. pateikė visuotiniam akcininkų susirinkimui – Molėtų rajono savivaldybės tarybai - Bendrovės 2018 m. audituotą metinių finansinių ataskaitų rinkinį, pelno (nuostolių) paskirstymo projektą ir Bendrovės metinį pranešimą. Visuotinis akcininkų susirinkimas turi išimtinę teisę tvirtinti Bendrovės metinių finansinių ataskaitų rinkinį ir priimti sprendimą dėl pelno (nuostolių) paskirstymo.

Nepriklausomo auditoriaus išvada: pridėtos finansinės ataskaitos visais reikšmingais atžvilgiais teisingai pateikia Įmonės 2018 m. gruodžio 31 d. finansinę padėtį ir tą dieną pasibaigusių metų finansinės veiklos rezultatus ir pinigų srautus pagal verslo apskaitos standartus, priimtus taikyti Europos Sąjungoje.

 2018 metų pradžioje Bendrovė turėjo 44 935 Eur nuostolius, ataskaitiniais finansiniais metais gavo 11 886 Eur pelną. Nepaskirstytinieji nuostoliai ataskaitinių finansinių metų pabaigoje – 33 049 Eur – perkeliami į 2019 metus. Savivaldybės dotacija 2018 metais nuostoliams, susidariusiems dėl visuomenei būtinų transporto paslaugų teikimo keleivių vežimo vietinio susisiekimo maršrutais, padengti – 205,0 tūkst. eurų.

2018 metams Bendrovei nustatyti tikslai ir jų įvykdymo rezultatai:

1. Planuojamas ūkinės veiklos rezultatas – 7290 eurų nuostolis. Į išlaidas įskaičiuotas planuojamas infrastruktūros remontas – apie 20,0 tūkst. Eur.

Bendrovė 2018 metus užbaigė turėdama 11886 Eur pelną.

1. Efektyvinti Bendrovės darbą, racionaliai naudojant transporto priemones keleivių vežimui.

Dėl patiriamų nuostolių tolimojo susisiekimo maršrutuose 2018 metais buvo nutrauktas vienas tolimojo susisiekimo maršrutas Molėtai – Kaunas per Alantą. Nuolat koreguojami vietinio susisiekimo maršrutai.

1. Atlikti apie 1500 m2 asfalto dangos remonto darbus autobusų stoties teritorijoje.

Autobusų stoties teritorijoje buvo atlikti asfalto dangos remonto darbai už 27,0 tūkst. Eur Bendrovės lėšomis.

1. Užtikrinti ritmingą ir saugų keleivių pervežimą.

Gerinant viešojo keleivinio transporto paslaugų kokybę, ritmingą ir saugų keleivių pervežimą, siekiant ekonomiškumo, Bendrovės lėšomis už 21400 Eur įsigyti du panaudoti autobusai.

1. Ieškoti galimybių transporto nuomai ir išlaikyti specialųjį maršrutą į UAB „Intersurgical“.

Autobusų nuomos pajamos padidėjo 38,5 proc., specialusis maršrutas į UAB „Intersurgical“ buvo vykdomas visus metus.

1. Tęsti stebėsenos sistemos įrengimą ir stebėsenos autobusams įgyvendinimą.

Stebėsenos sistema autobusams įgyvendinta.

Bendrovės 2018 metų veikla vertinama gerai.

2019 metams Bendrovei valdyba nustatė šiuos tikslus:

1. planuoti finansinės veiklos rezultatą - 1190 Eur pelną;
2. iš bendrovės lėšų nupirkti 18-28 vietų autobusą;
3. sumažinti kaštus, planuojant struktūrinius pokyčius: iki 2019 m. rugsėjo 1 d. sumažinti darbuotojų skaičių ne mažiau kaip 2,5 etato ir sutaupyti apie 7,0 tūkst. eur;
4. iki 2019 m. spalio 1 d. atnaujinti Bendrovės tinklalapį, kuris būtų patrauklus ir lengvai naudojamas;
5. iki 2019 m. rugsėjo 1 d. atlikti autobusų stoties vidaus patalpų einamąjį remontą.

Parengto sprendimo projekto tikslas – patvirtinti Bendrovės 2018 m. audituotą metinių finansinių ataskaitų rinkinį, paskirstyti 2018 m. pelną (nuostolius).

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 48 straipsnio 2 dalis;

Lietuvos Respublikos akcinių bendrovių įstatymo 20 straipsnio 1 dalies 10, 11 punktai, 24 straipsnio 1 dalis, 58 straipsnio 2 dalis, 59 straipsnio 1 ir 2 dalys;

[**Lietuvos Respublikos įmonių finansinės atskaitomybės įstatymo**](http://litlex.molsav.lt/LL.DLL?Tekstas=1?Id=50885&Zd=%C1MONI%D8%2BFINANSIN%CBS%2BATSKAITOMYB%CBS%2B%C1STATYMAS&BF=4#0txt) 20 straipsnio 1 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Bendrovės direktorius metinių finansinių ataskaitų rinkinį kartu su Bendrovės metiniu pranešimu ir auditoriaus išvada per 30 dienų nuo eilinio visuotinio akcininkų susirinkimo pateikia Juridinių asmenų registro tvarkytojui.